
Text rozhodnutia
Súd: Krajský súd Banská Bystrica Spisová značka: 24S/115/2014 Identifikačné číslo súdneho spisu: 6014201135 Dátum vydania rozhodnutia: 23. 07. 2015 Meno a priezvisko sudcu, VSÚ: JUDr. Alena Antalová ECLI: ECLI:SK:KSBB:2015:6014201135.2 Uznesenie Krajský súd v Banskej Bystrici v právnej veci žalobcu: S. G., nar. XX.XX.XXXX, zomr. XX.XX.XXXX, naposledy bytom E.. A. H. K. 1, XXX XX K. D., zast. JUDr. Petrom Harakálym, advokátom so sídlom Kováčska 28, 040 01 Košice proti žalovanému: Sociálna poisťovňa, ul. 29. augusta č. 8-10, 813 63 Bratislava, IČO: 30 807 484 o preskúmanie zákonnosti rozhodnutia a postupu žalovaného č. 36084-2/2014-BA zo dňa 20. júna 2014 jednohlasne takto r o z h o d o l : Konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Dňa 02. septembra 2014 bola Krajskému súdu v Banskej Bystrici doručená žaloba žalobcu S. G., nar. XX.XX.XXXX, bytom E.. A. H. K. 1, XXX XX K. D., zast. JUDr. Petrom Harakálym, advokátom so sídlom Kováčska 28, 040 01 Košice o preskúmanie zákonnosti rozhodnutia a postupu Sociálnej poisťovni, ul. 29. augusta č. 8-10, 813 63 Bratislava, IČO: 30 807 484 č. 36084-2/2014-BA zo dňa 20. júna 2014, ktorým žalovaný zamietol odvolanie žalobcu a potvrdil rozhodnutie Sociálnej poisťovne, pobočka Veľký Krtíš č. 2519-45/2014-VK zo dňa 28. marca 2014, ktorým prvostupňový správny orgán podľa § 5 zákona č. 437/2004 Z.z. o náhrade za bolesť a o náhrade za sťaženie spoločenského uplatnenia a o zmene zákona NS SR č. 273/1994 Z.z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov rozhodol, že žalobca 1. má nárok na náhradu za sťaženie spoločenského uplatnenia v dôsledku pracovného úrazu zo dňa 11.10.2011, v sume 32 854,80 Eur, zároveň nemá nárok na výplatu náhrady za sťaženie spoločenského uplatnenia v sume 32 854,80 Eur, nakoľko už bola poškodenému, dňa 25.03.2013 vyplatená. 2. nemá nárok na náhradu za sťaženie spoločenského uplatnenia v sume 11 947,20 Eur, za položku č. 254, ( 800 bodov). Podľa § 244 ods. 1 Občianskeho súdneho poriadku (ďalej len „O.s.p.“) v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. Podľa § 244 ods. 3 O.s.p. rozhodnutiami správnych orgánov sa rozumejú rozhodnutia vydané nimi v správnom konaní, ako aj ďalšie rozhodnutia, ktoré zakladajú, menia alebo zrušujú oprávnenia a povinnosti fyzických alebo právnických osôb alebo ktorými môžu byť práva, právom chránené záujmy alebo povinnosti fyzických osôb alebo právnických osôb priamo dotknuté. Postupom správneho orgánu sa rozumie aj jeho nečinnosť. Podľa § 247 ods. 1 O.s.p. podľa ustanovení tejto hlavy sa postupuje v prípadoch, v ktorých fyzická alebo právnická osoba tvrdí, že bola na svojich právach ukrátená rozhodnutím a postupom správneho orgánu, a žiada, aby súd preskúmal zákonnosť tohto rozhodnutia a postupu. Podľa § 103 O.s.p. kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania). Podľa § 104 ods. 1 prvá veta O.s.p. ak ide o taký nedostatok podmienky konania, ktorý nemožno odstrániť, súd konanie zastaví. Podľa § 107 ods. 1 O.s.p. ak účastník stratí spôsobilosť byť účastníkom konania skôr, ako sa konanie právoplatne skončilo, súd posúdi podľa povahy veci, či má konanie zastaviť alebo prerušiť alebo či môže v ňom pokračovať. Dňa 30. apríla 2015 bolo súdu doručené podanie žalovaného, ktorým súdu oznámil, že žalobca zomrel a navrhol, aby súd v súlade s ust. § 107 ods. 1 O.s.p. prebiehajúce konanie zastavil. Prílohou oznámenia bolo Oznámenie o úmrtí žalobcu, z ktorého vyplýva, že žalobca S. G., nar. XX. W. XXXX, dňa XX. L. XXXX zomrel. Nedostatok spôsobilosti byť účastníkom konania je neodstrániteľným nedostatkom podmienky konania. Ak účastník konania zomrie, zanikne jeho spôsobilosť byť účastníkom konania. Predmetom správneho konania aj súdneho prieskumu bolo rozhodnutie týkajúce sa nároku na náhradu za sťaženie spoločenského uplatnenia v dôsledku pracovného úrazu. Právo na bolestné a na náhradu za sťaženie spoločenského uplatnenia je nárok viažuci sa výlučne na osobu žalobcu, pričom tento stratil spôsobilosť byť účastníkom preskúmavacieho konania pred jeho právoplatným skončením. Na základe uvedeného súd podľa § 104 ods. 1 prvá veta O.s.p., v spojení s § 103 a § 107 ods. 1 O.s.p. konania zastavil. O trovách konania súd rozhodol tak, že žiaden z účastníkov nemá právo na náhradu trov konania (§ 146 ods. 1 písm. c/ O.s.p. v spojení s § 246c ods. 1 O.s.p.), pretože konanie bolo zastavené a súd nezistil splnenie podmienok na náhradu trov konania podľa § 250k ods. 1 O.s.p.. Poučenie: Proti tomuto uzneseniu je prípustné odvolanie, ktoré možno podať v lehote 15 dní od jeho doručenia na súde, proti rozhodnutiu ktorého smeruje. V odvolaní sa má popri všeobecných náležitostiach (§42 ods.3 O. s. p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

